《江村村外有野水一湾就看秋色》
明代·茅元仪

江村是处好清秋，倍爱寒塘特地幽。
但有白杨晴亦雨，瞥惊霜荻浪生洲。
饱看枫色还思影，送尽秋鸿更忆鸥。
漫说江南千万里，只须扶杖便江头。

作者简介：湖州府归安人，字止生，号石民。茅坤孙。好谈兵，天启初，为孙承宗幕僚。崇祯初，上《武备志》，为翰林待诏。后任副总兵，守觉华岛，旋以兵变论戍漳浦。边事急，再请募死士勤王，权臣不许，悲愤纵酒卒。有《暇老斋笔记》、《野航史话》、《石民集》等，所辑《武备志》网罗历代军事著作，附有大量插图，尤具资料价值。